06.2-13

כ"ז ניסן תשע''ג//7 באפריל 2013

**הדו"ח השנתי של מרכז שמעון ויזנטל מצביע על הישגים חשובים אך מוגבלים שהושגו בהונגריה וקנדה במרדף אחר פושעי מלחמה נאצים;**

**שני שמות חדשים ברשימת 10 הפושעים המבוקשים ביותר**

ירושלים - מרכז שמעון ויזנטל חושף היום את ממצאיו העיקריים של הדו"ח השנתי השנים-עשר על מצב החקירות וההעמדה לדין של פושעי מלחמה נאצים ברחבי העולם, המתייחס לתקופה שבין 1 באפריל 2012 ל-31 במרץ 2013 ומעניק ציונים הנעים בין A (הגבוה ביותר) ל-F שמבטאים את המאמצים והתוצאות שהושגו על ידי למעלה משלושים מדינות בהן בוצעו פשעים נאצים או שהתירו את כניסתם פושעים כאלה לאחר מלחמת העולם השנייה.

הדו"ח מצביע על ההתפתחויות החשובות הבאות:

1. התוצאה החיובית החשובה ביותר שהושגה במקרה מסוים במהלך התקופה הנסקרת היתה הגשת כתב אישום נגד מפקד גטו קושיצה (בסלובקיה הכבושה ע"י הונגריה) לשעבר, לאסלו צ'אטארי, ביולי 2012 בשל חלקו בגרוש ההמוני של בערך 15,700 יהודים למחנה המוות אושוויץ באביב 1944. צ'אטארי, שנדון למוות בהעדרו בצ'כוסלובקיה ב 1948, נמלט לקנדה, שם נשללה ממנו אזרחותו הקנדית כמעט חמישים שנה מאוחר יותר משום שהסתיר את חלקו ברדיפת יהודים בתקופת המלחמה. צ'אטארי עזב את קנדה מרצונו ומאז נעלמו עקבותיו עד שהתגלה על ידי מרכז ויזנטל בבודפשט. ב-17 ביולי, 2012 הוגש נגדו כתב אישום, הוא נכלא במעצר בית, דרכונו נשלל ממנו, והוא ממתין להעמדתו לדין.
2. שני השמות החדשים שנכנסו לרשימת "המבוקשים ביותר" של מרכז ויזנטל הם של אנשי יחידת גולגלות המוות - אנשי הס.ס. הנס (אנטאנאס) ליפשיס ותיאודור שחינסקי, שניהם נמלטו לארה"ב אחרי מלחמת העולם השניה. בעוד שהראשון הוסגר לגרמניה , בה הוא נחקר כעת, השני היה צריך להיות מגורש לפני עשור מארה"ב. עד היום שום מדינה לא מוכנה לקבלו. שמות אלה מחליפים את קלאס פאבר (#2), שמת לפני שעמד להישלח לכלא בגין פשעיו, וקארולי (צ'ארלס) זנטאי (#5), שהסגרתו להונגריה כדי לעמוד לדין על רצח נאסרה על ידי שלטונות אוסטרליה.
3. התוצאה המאכזבת ביותר במקרה כלשהו במהלך התקופה הנסקרת הייתה החלטת בית המשפט העליון באוסטרליה לדחות את בקשת ההסגרה של הונגריה לגבי זנטאי, שהואשם ברצח פטר באלאש בן ה-18 בנובמבר 1944 בעת שנתפס על ידו בחשמלית כשאינו עונד כוכב צהוב כנדרש לגבי היהודים. (כמו כן הוא חשוד בציד יהודים ברחובות בודפשט  
   ב-1944 בעת שהתחזו ללא-יהודים.) בית המשפט העליון באוסטרליה פסק ב 15 באוגוסט, 2012 שאין להסגיר את זנטאי להונגריה מכיוון שדרישת ההסגרה מבוססת על האשמה של "פשעי מלחמה", קטגוריה שלא היתה קיימת בעת ההיא בחוק ההונגרי. פרוש זה מתעלם מחקיקת הגדרות משפטיות חדשות לאחר המלחמה, שנוצרו במיוחד כדי להתמודד עם הזוועות חסרות התקדים שבוצעו על ידי הנאצים ועוזריהם במהלך מלח"הע השניה. הגדרות אלה היו הבסיס להרשעת הנאשמים במשפטי נירנברג ובהליכים משפטיים אחרים נגד פושעי מלחמה נאצים.

4. המכשול העיקרי בדרך לניצחון הצדק, בעיקר בארצות מזרח אירופה, הוא חוסר הרצון הפוליטי להעמיד פושעי מלחמה נאצים לדין ו/או להענישם. המכשול הנוסף הוא שהארצות הבלטיות מנהלות מסע מתוזמר במטרה לשכתב את היסטוריית השואה כדי להעלים את חלקן בפשעים נגד היהודים ולהשיג הכרה רשמית בכך שפשעי הקומוניזם שווים לפשעי הנאציזם, וכך נערם עוד מכשול שמקשה על העמדתם לדין של אלה האחראים לפשעי השואה.

מחבר הדו"ח, מנהל מרכז ויזנטל בישראל דר' אפרים זורוף, שמרכז את המאמצים לאתר ולסייע בהעמדה לדין של פושעים נאצים בעולם, הדגיש שהמספרים בדו"ח מצביעים בברור שניתן עדיין להשיג דין צדק כנגד פושעים נאצים. "בשתים עשרה השנים האחרונות הושגו הרשעות בלפחות תשעים ותשעה משפטים של פושעים נאצים, הוגשו לפחות שמונים ותשעה כתבי-אישום חדשים ונפתחו למעלה משלושת אלפים חקירות חדשות. למרות ההנחה הרווחת שכבר מאוחר מדי להעמיד פושעים נאצים לדין, המספרים מוכיחים אחרת, ואנו מנסים להבטיח שבשנים הקרובות יובאו לדין לפחות חלק מאותם מקרים. קיימת הנחה שגילם המבוגר של הפושעים מונע את הבאתם לדין, אך המכשול העיקרי הוא חוסר רצון פוליטי בצרוף הדעה השגויה שכבר בלתי אפשרי בשלב זה לאתר, לזהות, ולהרשיע פושעים אלה. ההצלחה שהושגה על ידי תובעים מסורים לעניין, בייחוד בארה"ב, איטליה וגרמניה צריכה להוכיח לממשלות בכל העולם שעליהן להשקיע מאמץ גדול יותר כשעוד ניתן להשיג קורטוב של צדק."

זורוף מסביר שמטרת הדו"ח למקד את תשומת לב הציבור בנושא זה וכך לעודד את הממשלות הנוגעות בדבר להגביר את מאמציהן ולהבטיח שפושעים רבים ככל האפשר שטרם הורשעו ישלמו על פשעיהם. במובן זה, אנו מבקשים להדגיש את התוצאות הטובות שהושגו בתקופה הנסקרת ע"י מדינות כהונגריה וקנדה, ומולן את הכישלון של ליטא, לטביה, אסטוניה ואוקראינה שאינן מצליחות, בעקביות, להעניש את מבצעי השואה, בעיקר בשל חוסר הרצון הפוליטי הנחוץ וכן את שבדיה ונורבגיה שמסרבות באופן עקרוני לחקור ולשפוט אותם בשל חוקי התיישנות."

**למידע נוסף בבקשה להתקשר למשרדנו: 5631273-02 או 721-4156-050**

**וכן בקרו באתרינו באינטרנט:** [**www.operationlastchance.org**](http://www.operationlastchance.org/)[**www.wiesenthal.com**](http://www.wiesenthal.com/)

**גיליון ציונים של חקירות והעמדה לדין**

כחלק מהדו"ח השנה הענקנו ציונים הנעים מ A (הגבוה ביותר) ועד F שמשקפים את הערכת מרכז שמעון ויזנטל על המאמצים והתוצאות שהושגו על ידי המדינות השונות בשנה האחרונה. (מדינות שלא ענו על השאלון שנשלח להן ושלא התקיימה בהן שום פעילות של חקירה ו/או העמדה לדין של פושעים נאצים נכללו בקטגוריה X.)

להלן מפתח להבנת הציונים:

**קטגוריה A: תוכנית מצטיינת לחקירה והעמדה לדין**

מדינות שאימצו גישה פעילה בנושא ושנקטו בכל האמצעים המתבקשים בכדי לזהות פושעי מלחמה נאצים פוטנציאלים החיים בהן במטרה להשיג תוצאות ראויות לציון בתחום החקירות וההעמדה לדין בתקופה הנדונה.

**קטגוריה B: תוכנית חקירה והעמדה לדין שנחלה הצלחה מעשית**

מדינות שבמהלך התקופה הנדונה פעלו בצורה חיובית נגד פושע או פושעים נאצים ספציפיים והשיגו לפחות הרשעה אחת ו/או הגישו כתב-אישום אחד או בקשת הסגרה (אם החשוד חי במדינה אחרת).

**קטגוריה C: הצלחה מועטה במקום שיכלה להיות רבה יותר, נדרשים צעדים נוספים בדחיפות**

מדינות שלא השיגו אפילו הרשעה אחת או הגישו כתב-אישום אחד או בקשת מעצר או הסגרה, אבל קידמו את הטיפול במקרים קודמים שהועלו לדיון משפטי או פתחו חקירות חדשות בעלות סיכוי רציני להצלחה.

**קטגוריה D: מאמצים לא מספקים ו/או לא מוצלחים**

מדינות שלפחות השקיעו מאמץ מזערי בחקירת פושעים נאצים אבל לא השיגו תוצאות מעשיות, או כאלה שנושא זה לא קיבל טיפול מעשי בתקופה הנדונה. מדינות אלה הפסיקו או צמצמו במקרים רבים את המאמצים להתמודד עם הנושא בטרם עת ובזמן שעוד יכלו להשיג תוצאות חשובות אילו שינו את מדיניותן.

**קטגוריה E: לא ידוע על חשודים**

מדינות שלא ידוע אם יש בהן חשודים ולא נקטו בצעדים מעשיים כדי לחשוף מקרים חדשים.

**קטגוריה F-1: כשלון עקרוני**

מדינות שסירבו בעיקרון לחקור ולהרשיע חשודים נאצים בשל מגבלות חוק (חוק התיישנות) או סיבות אידיאולוגיות.

**קטגוריה F-2: כשלון ביצועי**

מדינות שאין בהן כל מכשול חוקי לביצוע חקירות והרשעות של חשודים, אך מעשיהן או מחדליהן לא הניבו דבר במהלך השנה, בעיקר בשל חוסר רצון פוליטי או בשל מחסור במומחים או במשאבים.

**קטגוריה X**: לא הוגשו נתונים מעודכנים

מדינות שלא השיבו על השאלון, אך ברור שלא עשו כל מאמץ לחקור פושעי מלחמה במהלך השנה האחרונה.

**להלן הציונים:**

A: ארצות הברית

B: איטליה\*, קנדה, גרמניה, הונגריה, סלובקיה, סרביה\*

C: הולנד\*, פולין\*

D: בריטניה\*

E: בוסניה-הרצגובינה, יוון, ניו-זילנד, ספרד, פינלנד, צרפת, צ'כיה, קוסטה ריקה, קרואטיה, רומניה

F-1: נורבגיה, סוריה, שבדיה

F-2: אוסטרליה, אוסטריה, אסטוניה, אוקראינה, לטביה, ליטא

X: אורוגוואי, ארגנטינה, בוליביה, בילורוסיה, בלגיה, ברזיל, דנמרק, לוקסמבורג, סלובניה, פאראגוואי, צ'ילה, קולומביה, רוסיה

\* ציון זמני שמותנה בקבלת תשובות רשמיות מהרשויות המוסמכות

#### הפושעים הנאצים המבוקשים הבכירים ביותר כיום

#### נכון לראשון באפריל, 2013

|  |
| --- |
| **\*א. אלואיס ברונר – סוריה**  מאנשי המפתח של אדולף אייכמן  אחראי לגירוש יהודים מאוסטריה (47,000), יוון (44,000), צרפת (23,500) וסלובקיה (14,000) למחנות  ההשמדה  המצב כיום - התגורר שנים בסוריה; מאמצי ההעמדה לדין נכשלים בשל סירובה של סוריה לשתף פעולה;  הורשע בצרפת בהעדרו  אלואיס ברונר הוא פושע המלחמה הנאצי הבכיר ביותר שטרם נענש וייתכן שעודו בחיים, אך הסבירות לכך  פוחתת עם כל שנה חולפת שכן הוא נולד ב –1912 ונראה לאחרונה ב-2001. הוא כלול עדיין ברשימה זו  עד שיתקבלו הוכחות חד-משמעיות למותו.  **\*ב. דר' אריברט היים - ?**  רופא במחנות הריכוז סקסנהאוזן (1940), בוכנוואלד (1941) ומאוטהאוזן (1941)  רצח עשרות אסירים במחנה מאוטהאוזן בזריקות רעל  המצב כיום – נעלם בשנת 1962 לפני העמדה מתוכננת לדין; מבוקש בגרמניה ואוסטריה  ממצאים חדשים שהתגלו בפברואר 2009 מעלים אפשרות שמת בקהיר ב-1992, אך ישנם ספקות רציניים  לגבי אמיתותם בשל העדר גופה לבדיקות פתולוגיות. בשנה האחרונה סגר בית המשפט בבאדן-באדן  את התיק למרות שלא נמצאו ממצאים שמוכיחים את מותו של היים. |

### 1. לאדיסלאב צ'זיק-צ'אטארי

שרת כמפקד המשטרה ההונגרית בקושיצה (סלובקיה תחת כיבוש הונגרי) והיה אחראי לגטו "היהודים המיוחסים"; סייע בארגון הגירוש לאושוויץ של בערך 15,700 יהודים מקושיצה וסביבותיה באביב 1944.

המצב כיום - הורשע בהעדרו ונשפט למוות על עינוי יהודים ועל חלקו בגרוש ההמוני לאושוויץ. נמלט לקנדה לאחר מלחמת העולם השניה, אך אזרחותו הקנדית נשללה ממנו ב 1997, ואז עזב את המדינה ביוזמתו. עד סתיו 2011 לא נודע היכן הוא ואז התגלה בבודפשט על ידי מרכז ויזנטל במסגרת "מבצע: הזדמנות אחרונה." ב-17 ביולי, 2012, הואשם בעינוי יהודי גטו קושיצה, הוכנס למאסר בית ודרכונו נשלל ממנו. כעת ממתין שם למשפט אפשרי. בסוף מרץ 2013, המיר בית משפט סלובקי את גזר דין המוות שלו במאסר עולם כדי לאפשר לסלובקיה לבקש את הסגרתו מהונגריה ולהעמיד אותו לדין באשמת פשעיו בקושיצה.

### 2. ג'ראלד סומר – גרמניה

שרת כס.ס. אונטרשטורמפיהרר ביחידת הפאנצרגרנאדיר ה-16 ברייכספיהרר-ס.ס.; השתתף ברצח 560 אזרחים בכפר האיטלקי סיינט אנה ד'סטאזמה.

המצב כיום – ב-25 ביוני, 2005, הורשע בהעדרו ע"י בית דין צבאי בלה-ספציה, איטליה בביצוע "רצח אכזרי במיוחד" ב סיינט אנה ד'סטאזמה. מאז 2002, הוא נחקר ע"י שלטונות גרמניה אך טרם הוגשה נגדו כתב-אישום.

### 3. ולאדימיר קאטריוק - קנדה

שרת כמפקד מחלקה של הפלוגה הראשונה של בטליון משטרת הביטחון האוקראיני 118 , שביצע את רצח היהודים ואזרחים חפים מפשע במקומות שונים בבילורוסיה.

המצב כיום – נמלט לקנדה אחרי מלחמת העולם השניה. בשנת 1999 גילו הקנדים את עברו כמשתף פעולה עם הנאצים ושללו את אזרחותו . במאי 2007 החליטו הקנדים להשיב את אזרחותו, החלטה שאושררה על ידי בית הדין לערעורים בנובמבר 2010. ההיסטוריון הגרמני פר אנדרס רודלינג גילה, במחקר חדש, את חלקו הפעיל של קאטריוק ברצח ההמוני של תושבי הכפר קאטין, בילורוסיה וגילויו מהווה בסיס מוצק לשלילת אזרחותו שוב הפעם.

### 4. הנס (אנטאנס) ליפשיס – גרמניה

שרת בס.ס. – טוטנקופף שטורמבאן (יחידת גולגלות המוות( מאוקטובר 1941 עד 1945 במחנה המוות אושוויץ-בירקנאו שם השתתף ברצח ההמוני וברדיפת אזרחים חפים מפשע, בעיקר יהודים.

המצב כיום – אחרי המלחמה נמלט לארצות הברית אך גורש על ידי המשרד לחקירות מיוחדות לגרמניה באפריל 1983. כעת נחקר על ידי שלטונות גרמניה בשל מעשיו במחנה המוות הנאצי.

### 5. איבאן (ג'ון) קאלימון – ארה"ב

שרת בלבוב (אז בפולין שנכבשה ע"י גרמניה וכיום אוקראינה) במשטרת הבטחון האוקראינית שבשליטת הנאצים בשנים 1941-1944 ובמהלך שנים אלה השתתף ברצח, ריכוז וגרוש יהודים שחיו בגטו לבוב למחנות ריכוז ומוות.

המצב כיום – ב-31 בינואר, 2011, הוצא לקאלימון צו גרוש מארה"ב לגרמניה, אוקראינה, פולין או כל מדינה אחרת שתסכים לקבלו, בשל הסתרת שירותו בכוחות ששיתפו פעולה עם גרמניה הנאצית בזמן המלחמה והשתתפותו בפעולות אלימות של הוצאה להורג. עד כה לא נמצאה מדינה כזו ולכן הוא נשאר בארה"ב.

### 6. סוראן קאם – גרמניה

התנדב ליחידת הס.ס. ויקינג ושירת בה כקצין; השתתף ברצח קארל הנריק קלמנסן, עורך עיתון אנטי-נאצי המצב כיום – ב-1999 ביקשה דמנרק מגרמניה את הסגרתו של קאם אך גרמניה סירב לאשר את הסגרתו בשל אזרחותו הגרמנית. בתחילת 2007 נדחתה בקשת הסגרה נוספת בטענה שמותו של קלמנסן לא נחשב לרצח אלא להריגה עליה חלה התיישנות. המאמצים להעמדת קאם לדין בגרמניה או דנמרק נמשכים.

### 7. אלגימאנטאס דאילידה – גרמניה

שרת בסאוגומאס (משטרת הביטחון הליטאית) במחוז וילנה; צד יהודים ופולנים שברחו מגיטו וילנה, שהוצאו אח"כ להורג על ידי נאצים ומשתפי פעולה ליטאים.

המצב כיום – ב-1997 נשללה אזרחותו האמריקאית וב-2004 הוא גורש מארה"ב בטענה שכשביקש אזרחות הסתיר את שירותו בסאוגומאס בזמן המלחמה. ב-2006 הוא הורשע בליטא על מאסר 12 יהודים שניסו להימלט מגיטו וילנה והוצאו אח"כ להורג, ונדון לחמש שנות מאסר. השופטים סירבו לאכוף את עונש המאסר נגדו מפאת גילו המתקדם והעובדה שטיפל באשתו החולה ו"אינו מהווה סכנה לציבור." ביולי 2008, בתגובה לעתירה שהוגשה נגד הסירוב להפעיל את העונש, דאילידה הוכרז כבלתי כשיר לשאת בעונשו מפאת מצבו הרפואי, מבלי שנבדק על ידי הרופאים שסיפקו את האבחנה הזו.

### 8. מיכאל גורשקו – אסטוניה

שרת בגסטפו בבילורוסיה כמתרגם ונאשם בהשתתפות ברצח המוני של יהודים בסלוצק.

המצב כיום – ברח מארה"ב לאסטוניה לפני שנשללה את אזרחותו באשמה שהסתיר את חלקו בשרות בעבור הנאצים במלחמה; אסטוניה ניהלה חקירה נגדו מאז בואו לפני שנים מספר, אך באוקטובר 2011 החקירה נסגרה בטענה שמדובר ב"טעות בזיהוי." ארה"ב, רוסיה ומרכז שמעון ויזנטל מחו נמרצות נגד ההחלטה.

### 9. תיאודור שחינסקי – ארה"ב

שרת כשומר ס.ס. חמוש ביחידת גולגלות המוות במחנות הריכוז בגרוס רוזן (פולין), זקסנהאוזן (גרמניה)

ובוורשה (פולין) והשתתף באופן פעיל ברדיפת אסירים אזרחיים.

המצב כיום – נמלט לארה"ב אחרי מלחמת העולם השניה אך אזרחותו האמריקנית נשללה ממנו אחרי 2000 בידי המשרד לחקירות מיוחדות והוחלט לגרשו ב-2003. עד היום לא נמצאה אף מדינה שמוכנה לקבלו ולכן נשאר בינתיים בארה"ב.

### 10. הלמוט אוברלאנדר – קנדה

שרת באיינזצקומנדו 10A (חלק מאיינזצגרופן D) שפעל בדרום אוקראינה וקרים ורצח, לפי השערה, למעלה מ 23,000 אנשים, רובם יהודים.

המצב כיום – ברח לקנדה אחרי מלחמת העולם השנייה, אך ב-2001 שללו הקנדים את אזרחותו לאחר שהתגלה עברו בשרות הנאצים. במאי 2004 הושבה אזרחותו אך נשללה בשנית במאי 2007, ושוב הוחזרה לו ע"י בית הדין לערעורים בנובמבר 2009. ב27 בספטמבר, 2012, נשללה שוב אזרחותו בהתאם לפקודה

2012-1137. כרגע הוא מערער על ההחלטה בפני בית המשפט הפדרלי בקנדה.

**למידע נוסף בבקשה להתקשר למשרדנו: 5631273-02 או 721-4156-050**

**וכן בקרו באתרינו באינטרנט:** [**www.operationlastchance.org**](http://www.operationlastchance.org)[**www.wiesenthal.com**](http://www.wiesenthal.com)